Չառլի Փլամեր

Չառլի Ֆոլկներ Փլամեր (, ), ամերիկացի դերասան։ Վենետիկի կինոփառատոնի Մարչելլո Մաստրոյանիի մրցանակի դափնեկիր է։

Կենսագրություն 
Չառլի Փլամերը ծնվել է Նյու Յորք նահանգի Փոքիփսի քաղաքում՝ թատրոնի դերասանուհի Մայի Գեսթի և գրող Ջոն Քրիստիան Փլամերի ընտանիքում, և մեծացել է նույն նահանգի Քոլդ Սփրինգ բնակավայրում։ Չառլի Փլամերն ունի կրտսեր եղբայր՝ Ջեյմս։ Ընտանիքի հաճախակի տեղափոխումների պատճառով Չառլի Փլամերը սովորել է յոթ տարբեր դպրոցներում՝ երեքը՝ Լոս Անջելեսում, երկուսը՝ Նյու Յորք նահանգում, երկուսը՝ հենց Նյու Յորքում։ Ծնողների ազդեցության տակ, որոնց մասնագիտությունը կապված է եղել թատրոնի հետ, Փլամերը դեռ վաղ մանկությունից սկսել է էպիզոդիկ դերեր խաղալ փոքր թատրոնների թատերական բեմադրություններում, իսկ արդեն 10 տարեկանում սկսել է նկարահանվել կարճամետրաժ ֆիլմերում։

2011 թվականին Չառլի Փլամերը նկարահանվել է գանգստերներին նվիրված «Ընդհատակյա կայսրություն» սերիալի ութ դրվագներում։ Այնուհետև նա խաղացել է ավելի քիչ հայտնի սերիալի՝ «Գրանիտե բնակարանների» բոլոր դրվագներում, և այդ ժամանակ էլ նա ստացել է առաջին էպիզոդիկ դերը ռեժիսոր Դևիդ Չեյզի «Մի անհետացիր» լիամետրաժ ֆիլմում։

2015 թվականին Փլամերը գլխավոր դեր է ստացել «Թագավոր Ջեք» անկախ ֆիլմում, որը ռեժիսոր Ֆելիքս Թոմփսոնի առաջնելութային աշխատանքն է։ Ֆիլմում Չառլին խաղացել է քաղաքի խուլ ծայրամասից դեռահասի դեր, որը փորձում է իրեն այցելած կրտսեր եղբոր վրա «լավ տղայի» տպավորություն թողնել, մոտիկից ծանոթանալ մի գեղեցիկ աղջկա հետ և գոյատևել խուլիգանների դեմ դիմակայություններում։

Ավելի ուշ Փլամերը եղել է «Սարդ-մարդ։ Տունդարձ» ֆիլմում Սարդ-մարդու դերի հավակնորդներից մեկը, սակայն այդ դերը, ի վերջո, բաժին է հասել Թոմ Հոլանդին։

2017 թվականին Փլամերը Ռիչարդ Գիրի, Սթիվ Կուգանի և Լորա Լինիի հետ նկարահանվել է Օրեն Մուվերմանի «Ընթրիք» դրամատիկ թրիլլերում։ Ֆիլմը թողարկվել է 2017 թվականի մայիսի 5-ին Միացյալ Նահանգներում և, չնայած աստղային դերասանական կազմին, ստացել է խառը գրախոսականներ։

Շատ ավելի հաջող էր Փլամերի մասնակցությամբ հաջորդ նախագիծը։ 2017 թվականին նա Ռիդլի Սքոթի «Աշխարհի բոլոր փողերը» քրեական թրիլլերում խաղացել Է միլիարդատեր Փոլ Գեթիի առևանգված ժառանգորդ Ջոն Փոլ Գեթի 3-րդի դերը։ Նկարահանման հրապարակում նրա խաղընկերներն էին Միշել Ուիլյամսը, Քրիստոֆեր Պլամմերը և Մարկ Ուոլբերգը։ Քանի որ Չառլի Փլամերը խաղացել է Փոլ Գեթիի թոռանը, որի դերը կատարել է Քրիստոֆեր Փլամերը, որոշ հեռուստադիտողների մոտ թյուրիմացություն է առաջացել, որ նրանք հարազատներ են նաև իրական կյանքում։ Իրականում Քրիստոֆեր Փլամերը նախագծում փոխարինել է Քևին Սփեյսիին, որի դերը, արդեն ամբողջությամբ մարմնավորած, ֆիլմից կտրել են սեռական ոտնձգությունների մեղադրանքների պատճառով։ Արդյունքում բոլոր տեսարանները, որոնցում խաղացել է 58-ամյա Սփեյսին, 10 օրվա ընթացքում կրկին նկարահանվել են 88-ամյա Քրիստոֆեր Փլամերի մասնակցությամբ, որը, քննադատների կարծիքով, հաջողությամբ է կատարել իր դերը։ Այսպիսով, նկարահանման հրապարակում երկու տարբեր Փլամերների ներկայությունը ի սկզբանե նախատեսված չէին։ Ֆիլմը թողարկվել է 2017 թվականի դեկտեմբերի 25-ին Միացյալ Նահանգներում և, ընդհանուր առմամբ, ստացել դրական արձագանքներ։

Նույն տարում Փլամերը Էնդրյու Հեյգի «Ապավինեք Պիտային» դրամայում խաղացել է լքված պատանի Չառլիի դերը։ Ֆիլմի պրեմիերան կայացել է Վենետիկի միջազգային կինոփառատոնում, որտեղ ֆիլմը բարձր է գնահատվել քննադատների կողմից, իսկ Չառլի Փլամերը, որպես լավագույն երիտասարդ դերասան, պարգևատրվել է Մարչելլո Մաստրոյանիի մրցանակով։ Ֆիլմի անգլալեզու տարբերակը թողարկվել է 2018 թվականի ապրիլի 6-ին։

2018 թվականին Փլամերը Մարիսա Թոմեյի և Թիմոթի Օլիֆանտի հետ նկարահանվել է Ջոշուա Լեոնարդի «Տես իմ սիրտը» դրամայում, որը թողարկվել է 2018 թվականի հուլիսին, դեռևս միայն ռուսերենով։

2018 թվականի սեպտեմբերի դրությամբ՝ Փլամերն ունի 7 առաջիկա կամ ընթացքի մեջ գտնվող կինո-հեռուստանախագծեր։

Անձնական կյանք 
Փլամերն ապրում է Նյու Յորքում։ Բուսակեր է։ Դերասանական գործունեության հետ մեկտեղ Փլամերը սպորտի հանդեպ մեծ սիրո համար հավակնում էր դառնալ ֆուտբոլային մենեջեր։ Ատլանտա Ֆալկոնս ակումբի երկրպագու է։

Ընտրյալ ֆիլմագրություն

Ծանոթագրություններ 

Ամերիկացի կինոդերասաններ
Ամերիկացի հեռուստատեսային դերասաններ
21-րդ դարի դերասաններ
Ամերիկացի տղա երեխա դերասաններ